ນໍ້າຖ້ວມລົດລົງໃນພາກເໜືອ ແຕ່ຍັງຄຸກຄາມ ໃຈກາງບາງກອກ
ນໍ້າຖ້ວມຍັງເປັນໄພຄຸກຄາມໃນໃຈກາງບາງກອກ ເຖິງແມ່ນມີການເລື້ມທໍາການອະນາໄມ ໃນບາງເຂດທາງທິດເໜືອຂອງບາງກອກແລ້ວ ກໍຕາມ.
ນໍ້າຖ້ວມສືບຕໍ່ເປັນໄພຄຸກຄາມໃຈກາງບາງກອກໃນວັນຈັນມື້ນີ້ ແມ່ນແຕ່ໃນຂະນະທີ່ ຄວາມພະຍາຍາມອະນາໄມໃນບາງຂົງເຂດ ໄດ້ເລີ້ມຂຶ້ນທາງກໍ້າເໜືອຂອງນະຄອນ ຫລວງ ບ່ອນທີ່ນໍ້າໄດ້ບົກລົງແລ້ວກໍຕາມ ທາງການໄທກ່າວວ່າ ຈໍານວນຄົນເສຍຊີວິດຍ້ອນໄພນໍ້າຖ້ວມຄັ້ງຮ້າຍແຮງທີ່ສຸດໃນຮອບ ເຄິ່ງສັດຕະວັດແມ່ນໄດ້ເພີ່ມຂຶ້ນເປັນຫລາຍກວ່າ 500 ຄົນແລ້ວ ຊຶ່ງພວກທີ່ເສຍຊີວິດນັ້ນ ສ່ວນຫລາຍແມ່ນຕາຍດຶກນໍ້າ ນາຍົກລັດຖະມົນຕີ ຍິ່ງລັກຊິນນະວັດກ່າວວ່າ ຄະນະລັດ ຖະບານຂອງທ່ານນາງຈະປະຊຸມກັນໃນວັນອັງຄານມື້ອື່ນນີ້ເພື່ອເລີ້ມພິຈາລະນາແຜນ ການບູລະນະສ້າງສາປະເທດຄືນໃໝ່ທີ່ຕີລາຄາວ່າຈະມີມູນຄ່າຫລາຍກວ່າ 3 ຕື້ໂດລານັ້ນ ສໍາລັບພວກປະຊາຊົນທີ່ອາໄສຢູ່ໃນບາງກອກຫລາຍຄົນ ການຂົນສົ່ງຍັງຄົງເປັນບັນຫາ ໃຫຍ່ທີ່ສຸດ ຊຶ່ງເຂົາເຈົ້າໄດ້ພາກັນຫັນໄປໃຊ້ເຮືອ ລົດເມແລະລົດກອງທັບເປັນພາຫະນະ ເພື່ອເດີນທາງຜ່ານເຂດຕ່າງໆທີ່ຖືກນໍ້າຖ້ວມນັ້ນ ແມ່ຍິງຄົນນຶ່ງທີ່ອາໄສຢູ່ໃນບາງກອກກ່າວວ່າ ລາວໃຊ້ເວລາເຖິງ 6 ຊົ່ວໂມງເພື່ອເດີນທາງ ໄປຫາບ້ານລູກຊາຍຂອງລາວ ຈາກນະວະນະຄອນໄປຫາໝໍຊິດ ຊຶ່ງຕາມທໍາມະດາໃຊ້ເວ ລາພຽງແຕ່ຊົ່ວໂມງດຽວເທົ່ານັ້ນ ທ່ານນາງ Maureen Birmingham ຫົວໜ້າອົງການອະນາໄມໂລກຫລື WHO ປະຈໍາ ບາງກອກກ່າວວ່າ ຄວາມພະຍາຍາມໃນການບັນເທົາທຸກແມ່ນໄດ້ຮັບຄວາມຫຍຸ້ງຍາກສັບ ສົນ ເພາະວ່າເຂດຕ່າງໆຂອງໄທແມ່ນຢູ່ໃນຂັ້ນແຕກຕ່າງກັນຫລາຍກ່ຽວກັບໄພຄຸກຄາມ ນໍ້າຖ້ວມແລະການຮື້ຟື້ນຄືນນັ້ນ